上詹仲通縣尉  其二
作者：華岳
朝代：宋

paragraphs: 西風卷荷衣，披披不成幅。
清霜拆蕙囊，冽冽已成蓿。
如何獨東籬，黄華笑寒菊。
物之有盛衰，循環若推轂。
世事良亦然，亦豈物所欲。
金鈿鎔落日，零露灑寒玉。
人皆惜芳菲，誰復念幽獨。
惟有陶淵明，慇懃費培沃。
簪花從帽落，撚酒醉商陸。
從此擅秋芳，芙桂非同錄。
問花何以報，剪首薦醽醁。
他時更粉軀，爲公采明目。